**МИНИСТЕРСТВО НА ИКОНОМИКАТА**

**УСЛОВИЯ ЗА КАНДИДАТСТВАНЕ**

**с проектни предложения за предоставяне на безвъзмездна финансова помощ по**

**Оперативна програма „Иновации и конкурентоспособност“ 2014-2020**

**Процедура чрез директно предоставяне**

**BG16RFOP002-1.004 Развитие на модерна система за индустриална собственост чрез подкрепа за дейността на Патентно ведомство на Република България**

Съдържание

1[. Наименование на програмата: 3](#_Toc476919437)

[2. Наименование на приоритетната ос: 3](#_Toc476919438)

[3. Наименование на процедурата: 3](#_Toc476919439)

[4. Измерения по кодове: 3](#_Toc476919440)

[5. Териториален обхват: 4](#_Toc476919441)

[6. Цели на предоставяната безвъзмездна финансова помощ по процедурата и очаквани резултати: 4](#_Toc476919442)

[7. Индикатори: 5](#_Toc476919443)

[8. Общ размер на безвъзмездната финансова помощ по процедурата:. 6](#_Toc476919444)

[9. Минимален (ако е приложимо) и максимален размер на безвъзмездната финансова помощ за конкретен проект: 6](#_Toc476919445)

[10. Процент на съфинансиране: 7](#_Toc476919446)

[11. Допустими кандидати: 7](#_Toc476919447)

[12. Допустими партньори (ако е приложимо): 8](#_Toc476919448)

[13. Дейности, допустими за финансиране: 8](#_Toc476919449)

[14. Категории разходи, допустими за финансиране: 11](#_Toc476919450)

[14.1. Условия за допустимост на разходите 11](#_Toc476919451)

[14.2. Допустими разходи 13](#_Toc476919452)

[14.3. Недопустими разходи 15](#_Toc476919453)

[15. Допустими целеви групи (ако е приложимо): 16](#_Toc476919454)

[16. Приложим режим на минимални/държавни помощи (ако е приложимо): 17](#_Toc476919461)

[17. Хоризонтални политики: 18](#_Toc476919465)

[18. Минимален и максимален срок за изпълнение на проекта (ако е приложимо): 19](#_Toc476919466)

[19. Ред за оценяване на концепциите за проектни предложения: 19](#_Toc476919467)

[20. Критерии и методика за оценка на концепциите за проектни предложения: 19](#_Toc476919468)

[21. Ред за оценяване на проектните предложения: 19](#_Toc476919469)

[22. Критерии и методика за оценка на проектните предложения: 20](#_Toc476919470)

[23. Начин на подаване на проектните предложения: 22](#_Toc476919471)

[24. Списък на документите, които се подават на етап кандидатстване: 23](#_Toc476919472)

[25. Краен срок за подаване на проектните предложения: 25](#_Toc476919473)

[26. Адрес за подаване на проектните предложения: 25](#_Toc476919474)

[27. Допълнителна информация 25](#_Toc476919475)

[28. Приложения към Условията за кандидатстване за кандидатстване: 26](#_Toc476919476)

## 1. Наименование на програмата:

ОП „Иновации и конкурентоспособност“ 2014-2020 (ОПИК)

## 2. Наименование на приоритетната ос:

Приоритетна ос 1 „Технологично развитие и иновации“

Инвестиционен приоритет 1.1 „Технологично развитие и иновации“

## 3. Наименование на процедурата:

BG16RFOP002-1.004 Развитие на модерна система за индустриална собственост чрез подкрепа за дейността на Патентно ведомство на Република България

## 4. Измерения по кодове:

**Измерение 1 – Област на интервенция:**

**096** Институционален капацитет на публичните администрации и публичните служби, свързани с изпълнението на дейността на ЕФРР, или действия в подкрепа на инициативи на ЕСФ за институционален капацитет.

**Измерение 2 – Форма на финансиране:**

**01** Безвъзмездни средства.

**Измерение 3 – Вид територия:**

**07** Не се прилага.

**Измерение 4 – Териториални механизми за изпълнение:**

**07** Не се прилага.

**Измерение 5 – Тематична цел:**

**01** Засилване на научноизследователската дейност, развойната дейност в областта на технологиите и иновациите.

**Измерение 6 - Вторична тема по ЕСФ:**

**08** Не се прилага.

**Измерение 7 - Икономическа дейност**

**25** Не се прилага.

## 5. Териториален обхват:

Дейностите по настоящата процедура следва да бъдат изпълнени на територията на Република България. Допускат се и ограничени дейности, осъществявани в чужбина съгласно чл. 70 от Регламент (ЕС) № 1303/2013.

Резултатите от изпълнението на проекта по процедурата следва да се ползват на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата:**

Основна цел на процедура BG16RFOP002-1.004 „Развитие на модерна система за индустриална собственост чрез подкрепа за дейността на Патентно ведомство на Република България“ е да се повиши качеството, ефективността и ефикасността на предлаганите от Патентно ведомство услуги за бизнеса, свързани със закрилата на обектите на индустриална собственост.

**Обосновка:**

В последните години България прави крачка напред по отношение на подобряването на своята  конкурентоспособност и според Доклада за глобалната конкурентоспособност 2016-2017 г. на Световния икономически форум в Давос, за една година тя преминава от 54-то на 50-то място сред 138 държави, включени в изследването. Въпреки това, продължават да съществуват редица важни предизвикателства, между които са слабото сътрудничество на различните участници в НИРД, ниската иновационна активност и ниската добавена стойност на иновациите, както и недостатъчно развитата иновационна инфраструктура и недостатъчно атрактивната иновационна среда.

Сред основните предизвикателства пред българската икономика са и ограниченията, свързани със защитата на интелектуалната собственост. Българското законодателство в тази област е в съответствие с директивите на ЕС, но не успява достатъчно да стимулира местна иновативна дейност. Въпреки че тези мерки са намалили неправомерното присвояване на интелектуална собственост, прилагането им продължава да бъде неравномерно, а възприемането им от страна на частния сектор е предимно ограничено до патенти, получени чрез международни партньорства. Затова стратегията на ОПИК включва и подкрепа за стимулиране развитието на политиката по закрила на интелектуалната собственост.

Изхождайки от посочените потребности и предизвикателства и с оглед подобряване на услугите за бизнеса, свързани с управлението на системата за интелектуална собственост, настоящата процедура предвижда предоставяне на институционална подкрепа за Патентно ведомство на Република България.

Дейностите в подкрепа на развитието на модерни и нови за страната услуги за бизнеса, предоставяни от Патентно ведомство, ще доведат до увеличаване на иновационната дейност на българските предприятия чрез създаването на необходимата среда за развитие на иновациите. Тази среда ще подпомогне развитието на иновационния капацитет и ще създаде дългосрочни конкуренти предимства на българската икономика чрез придвижване нагоре по веригата на добавената стойност. Ще се подобри обслужването на българския бизнес посредством оптимизирането на административните процеси на Патентно ведомство и внедряване на ИКТ-технологии за намаляване времето на обслужване и намаляване на административната тежест при обслужването на бизнеса.

**Очаквани резултати:**

В резултат от изпълнението на предвидените дейности по инвестиционен приоритет 1.1 на ОПИК и настоящата процедура се очаква подобряване на иновативния капацитет и степента на удовлетвореност на потребителите на услугите на Патентно ведомство чрез подобряване на информационната среда, създаване на по-добри условия за обслужване на клиентите, подобряване на комуникацията с всички заинтересовани потребителски групи, предоставяне на адекватна и полезна информация за предоставяните от ведомството услуги и различните видове процедури, повишаване на нивото на знанията и осведомеността за индустриалната собственост сред бизнеса и прилагане на релевантни добри практики и процедури в областта на закрилата на обектите на индустриална собственост.

## 7. Индикатори:

В съответствие със специфичната цел на Инвестиционен приоритет 1.1: "Технологично развитие и иновации" проектните предложения по настоящата процедура следва задължително да водят до постигането на следните индикатори:

1) Индикатори за резултат:

- Дял на иновативните предприятия

- Разходи за иновации, които не са резултат от НИРД

Информацията за постигане на тези индикатори ще бъде предоставяна служебно от Националния статистически институт (НСИ). Бенефициентът следва да попълни декларация по образец за съгласие за ползване на данни на предприятието за целите на отчитането по Оперативната програма (**Приложение Г** към Условията за кандидатстване).

Допълнително, УО на ОПИК ще следи за изпълнението и отчитането на следните индикатори за изпълнение:

2) Индикатори за продукт:

- Брой нови електронни услуги в областта на патентите и полезните модели

- Брой проучени заявки за патенти и полезни модели на годишна база

- Процентно покритие на сигналите за нарушения на индустриалната собственост

- Брой обучени за системата на закрила на индустриалната собственост представители на бизнеса

В т. 8 от Формуляра за кандидатстване кандидатът следва да попълни данни за базова и целева стойност по горепосочените индикатори за изпълнение в съответствие с **Ръководство за потребителя за модул „Е-кандидатстване“** **(Приложение А).**

**ВАЖНО!:** По-подробна информация относно отчитането на индикаторите за резултат и изпълнение в рамките на ОПИК 2014-2020 е предоставена в **Методологическите насоки за отчитането на индикаторите за резултат и изпълнение по ОПИК,** разработени от Управляващия орган и НСИ, публикувани на следния интернет адрес: <http://www.opic.bg/opik/operativna-programa>.

## 8. Общ размер на безвъзмездната финансова помощ по процедурата:.

Общият размер на безвъзмездната финансова помощ по процедура BG16RFOP002-1.004 „Развитие на модерна система за индустриална собственост чрез подкрепа за дейността на Патентно ведомство на Република България“ е както следва:

|  |  |  |
| --- | --- | --- |
| Общ размер на безвъзмездната финансова помощ | Финансиране от Европейския фонд за регионално развитие | Национално съфинансиране |
| **8 801 235 лева**  **(4 500 000 евро)** | 7 481 049.75 лева  (3 825 000 евро) | 1 320 185.25 лева  (675 000 евро) |

Това е общият предвиден размер на безвъзмездната финансова помощ по тази процедура чрез директно предоставяне на конкретен бенефициент. Управляващият орган си запазва правото да не предостави изцяло посочената по-горе сума.

## 9. Минимален (ако е приложимо) и максимален размер на безвъзмездната финансова помощ за конкретен проект:

По настоящата процедура няма изискване за минимален размер на безвъзмездната финансова помощ.

Максималният размер на помощта, за която може да бъде подадено проектно предложение е 8 801 235 лева (4 500 000 евро)**.**

## 10. Процент на съфинансиране:

Интензитетът на безвъзмездната финансова помощ по настоящата процедура е до 100%. В случаите, когато интензитетът на помощта е под 100 %, остатъкът от общите допустими разходи по проекта трябва да бъде финансиран чрез собствени средства на кандидата.

## 11. Допустими кандидати:

Конкретен бенефициент по настоящата процедура по смисъла на чл. 25, ал. 1, т. 2 от Закона за управление на средствата от Европейските структурни и инвестиционни фондове (обн. в ДВ, бр. 101/22.12.2015 г.) е **Патентно ведомство на Република България**, с ЕИК/Булстат: 000 695 121. Патентно ведомство е одобрено от Комитета за наблюдение на ОПИК 2014-2020 като конкретен бенефициент, който може да получи безвъзмездна финансова помощ за изпълнение на посочените в т. 13 от настоящите Условия за кандидатстване дейности.

Процедурата чрез директно предоставяне на конкретен бенефициент се осъществява съгласно разпоредбите на чл. 5, ал. 1 и чл. 23-25 от ПМС № 162/05.07.2016 г. за определяне на детайлни правила за предоставяне на безвъзмездна финансова помощ по програмите, финансирани от Европейските структурни и инвестиционни фондове за периода 2014-2020 г. и Закона за управление на средствата от Европейските структурни и инвестиционни фондове (ЗУСЕСИФ) по следния начин:

- За всяка процедура ръководителят на управляващия орган на програмата утвърждава при условията и по реда на чл. 26, ал. 1, 3, 4 и 5 от ЗУСЕСИФ насоки и/или друг документ, определящи условията за кандидатстване и условията за изпълнение на одобрените проекти.

- Поканата за участие в процедура чрез директно предоставяне се изпраща на конкретния бенефициент заедно с документите по чл. 5, ал. 1 от ПМС № 162/05.07.2016 г. и се публикува в ИСУН 2020 и на интернет страницата на съответната програма.

- При процедурата чрез директно предоставяне се извършва оценка на проектното предложение по ред, определен в документите по чл. 5, ал. 1, т. 1 от ПМС № 162/05.07.2016 г.

- Оценяването на проектно предложение се извършва в срок до три месеца от датата на подаването му или от крайния срок за подаването му, ако такъв е посочен в документите по чл. 5, ал. 1, т. 1 от ПМС № 162/05.07.2016 г.

- При наличие на положителен резултат от оценяването ръководителят на Управляващия орган в едноседмичен срок от приключване на оценяването взема решение за предоставяне на безвъзмездна финансова помощ, което се обективира в административен договор с бенефициента.

**ВАЖНО!:** Кандидатът по процедурата чрез директно предоставяне трябва:

- да е директно отговорен за изпълнението на дейностите по проекта, а не да действа в качеството на посредник; и

- да разполага с необходимия административен, финансов и оперативен капацитет, който гарантира успешното изпълнение на дейностите по проекта.

## 12. Допустими партньори (ако е приложимо):

По настоящата процедура чрез директно предоставяне на конкретен бенефициент не се допуска участието на партньори.

## 

## 13. Дейности, допустими за финансиране:

Проектното предложение по настоящата процедура и включените в него дейности следва да съответстват на принципа на ефективност и ефикасност, като предвидените дейности трябва да гарантират постигането на целите на Оперативна програма „Иновации и конкурентоспособност“ 2014-2020 г. и специфичната цел и резултати на Инвестиционен приоритет 1.1 „Технологично развитие и иновации“ от Приоритетна ос 1 „Технологично развитие и иновации“, при най-адекватното съотношение между очакваните разходи и ползи.

С цел осигуряване на цялостна визия и всеобхватност на подхода по отношение на предоставяната подкрепа за дейности по линия на ОПИК за програмния период 2014-2020 г., както и очакваните резултати от изпълнението на настоящата процедура, при кандидатстване конкретният бенефициент следва да представи попълнена Средносрочна рамкова програма по образец - **Приложение Ж** към настоящите Условия за кандидатстване.

Допустимите по настоящата процедура дейности следва да имат за свой основен предмет постигането на целта на инвестиционния приоритет и настоящата процедура чрез директно предоставяне, а именно: да се повиши качеството, ефективността и ефикасността на предлаганите от Патентно ведомство услуги за бизнеса, свързани със закрилата на обектите на индустриална собственост..

Допустими за финансиране по настоящата процедура са следните видове дейности:

1. Надграждане и интеграция на информационно-технологичната среда на Патентно ведомство с цел ефективното управление на услугите, предоставени на бизнеса чрез: анализ, реинженеринг на работни процеси, проектиране и софтуерна разработка на единна платформа за документооборот и управление на работните процеси, както и за по-нататъшно развитие на електронните услуги и регистри на всички обекти на индустриалната собственост

2. Извършване на ограничени строително-монтажни работи (СМР)[[1]](#footnote-1) за подобряване състоянието на сградния фонд на Патентно ведомство, с цел създаването на по-добри условия за потребителите на услугите му

3. Създаване на условия за ускоряване експертизата на заявки за патенти чрез възлагане на патентни проучвания към патентни ведомства по индустриална собственост в рамките на Съюза

4. Обновяване и модернизиране на уеб сайта на Патентното ведомство чрез използване на нова платформа, позволяваща по-бързо и добро структуриране на търсената от бизнеса информация

5. Популяризиране на системата за закрила на обектите на индустриална собственост, чрез повишаване знанията и информираността сред бизнеса

6. Подобряване качеството и ефективността на звеното, натоварено с контролни функции в Патентно ведомство чрез закупуване на 2 леки автомобила и 1 микробус за целите на проверките, свързани с административно-наказателната отговорност

7. Изготвяне на анализи и проучвания, които да подпомогнат в максимална степен представителите на бизнеса при заявяването, регистрирането и поддържането на права върху обектите на индустриална собственост:

7.1 Анализ относно добрите практики в други патентни ведомства в Европа

7.2 Проучвания за степен на удовлетвореност на клиентите на Патентно ведомство по различни показатели

7.3 Преглед и анализ на европейското законодателство и правоприлагане в областта на защитата на индустриалната собственост

7.4 Проучване за отношението на потребителите към стоки и продукти, обозначени с търговски марки или географски означения

8. Консултантски услуги за разработване на документация за предвидените по проекта/ите обществени поръчки и осъществяване на контрол по изпълнението на договорите за възлагане на обществени поръчки

**ВАЖНО!:** В горепосочените в т. 8 дейности се включват и консултантски услуги за разработване на технически задания, свързани с изграждането и/или надграждането на информационни системи и софтуерни компоненти, в т.ч. регистри, интернет страници, вътрешни информационни системи, потребителски интерфейси към съществуващи системи, системи за предоставяне на електронни административни услуги и за електронен документооборот съгласно изискванията на **Наредбата за общите изисквания към информационните системи, регистрите и електронните административни услуги**, които са направени преди сключване на административния договор за безвъзмездна финансова помощ.

9. Дейности, свързани с организация и управление на проекта.

**ВАЖНО!:** Кандидатът е пряко отговорен за управлението на проекта и осигуряването на качественото изпълнение на заложените в него дейности. Предвид това, той следва да предвиди достатъчно добри механизми за вътрешна оценка и контрол, както и за мониторинг на напредъка и предприемането на корективни мерки при необходимост. Задълженията на лицата, пряко ангажирани с дейности по изпълнението и/или управлението на проекта, трябва недвусмислено да произтичат от дейностите по проектното предложение. Изискванията, на които трябва да отговарят членовете на екипа за организация, управление и/или изпълнение на проекта с оглед на функциите и задълженията, определени за съответната позиция в екипа, се посочват и описват в т. 9 „Екип“ от Формуляра за кандидатстване.

10. Одит на проекта. - одитът на проекта трябва да бъде извършен съгласно **Приложение Л** (Образец на одиторски доклад) към Условията за изпълнение и да бъде приложен към финалния отчет по проекта.

11. Дейности, свързани с информация и комуникация на проекта – в съответствие с изискванията на Регламент (ЕС) №1303/2013, Приложение XII „Информация и комуникация относно подкрепата от фондовете“.

**ВАЖНО!:** Пълният набор от мерки за информиране и комуникация, които конкретният бенефициент трябва да прилага при изпълнение на проекти, финансирани от ЕСИФ се съдържа в „Единния наръчник на бенефициента за прилагане на правилата за информация и комуникация" 2014-2020, който може да бъде намерен на интернет страницата на Управляващия орган – <http://www.opic.bg/informatsiya-i-publichnost/grafichni-iziskvaniya>.

**Допустимите дейности по настоящата процедура трябва:**

- Да не противоречат на правилата, описани в Регламент (ЕС) № 1301/2013 на Европейския парламент и на Съвета относно Европейския фонд за регионално развитие и специални разпоредби по отношение на целта „Инвестиции за растеж и работни места“, Регламент (ЕС) № 1303/2013 на Съвета относно определянето на общи разпоредби за Европейския регионален фонд, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и Регламент за изпълнение (ЕС) 2015/207 на Комисията за определяне на подробни правила за прилагането на Регламент (ЕС) № 1303/2013 на Европейския парламент и на Съвета;

- Да са насочени към изпълнението на целите на Приоритетна ос 1 „Технологично развитие и иновации“ и на ОПИК 2014-2020;

- Да бъдат ясно обосновани и да имат конкретни цели;

- Да не са физически завършени или изцяло осъществени преди подаването на формуляра за кандидатстване от конкретния бенефициент, независимо дали всички свързани плащания са извършени от него;

- Да са подходящи, практични и последователни, и да съответстват на целите и очакваните резултати.

**ВАЖНО!:** Кандидатът следва да представи описание на методите за изпълнение на всяка една дейност, нейната последователност и основанията за избора й, вкл. и методите за осъществяване на вътрешен мониторинг и осигуряване устойчивост на резултатите в т. 7 „План за изпълнение/Дейности по проекта“ от Формуляра за кандидатстване.

**ВАЖНО!:** Кандидатът няма право да подава проектно предложение за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

## 14. Категории разходи, допустими за финансиране:

При предоставяне на безвъзмездната финансова помощ по настоящата процедура ще бъдат взети под внимание само допустимите разходи, детайлно описани по-долу. Бюджетът представлява както предварителна оценка на очакваните разходи, така и максимален размер на допустимите разходи. Стойността на допустимите разходи трябва да се основава на европейското и българското законодателство, да се базира на нормативно определени размери или на реални пазарни цени и да е в съответствие с предвижданите дейности.

**ВАЖНО!:** По време на оценката на проектното предложение е възможно да бъдат установени обстоятелства, които да налагат промяна в бюджета (т. 5 от Формуляра за кандидатстване). Възможните изменения на бюджета не могат да доведат до увеличаване на сумата на исканата безвъзмездна помощ по настоящата процедура. Оценителната комисия може да нанесе корекции в т. 5 „Бюджет на проекта“ от Формуляра за кандидатстване във връзка с установени в процеса на оценката недопустими и/или необосновани разходи и/или на кандидата се предоставят указания и срок за отстраняване на установените нередовности, непълноти и/или несъответствия.

## 14.1. Условия за допустимост на разходите

За да бъдат допустими, разходите по настоящата процедура чрез директно предоставяне на безвъзмездна финансова помощ трябва да отговарят на следните условия:

1/. Да са необходими за изпълнението на проекта и да отговарят на принципите за добро финансово управление - икономичност, ефикасност и ефективност на вложените средства.

С оглед определяне на реалистичността на предвидените разходи за придобиване на активи, както и на разходите за услуги, конкретният бенефициент следва да приложи към Формуляра за кандидатстване оферта и/или извлечение от каталог на производители/ доставчици и/или проучване в интернет за активи (дълготрайни материални активи и дълготрайни нематериални активи) и оферта и/или извлечение от каталог на доставчици на услуги и/или проучване в интернет за планираните по проекта услуги.

Горепосочените документи са индикативни и служат за оценка на реалистичността на заложените в бюджета на проектното предложение (т. 5 от Формуляра за кандидатстване) разходи за съответните активи/услуги. По тази причина, в **Приложение Е** – Техническа спецификация, конкретният бенефициент следва да посочи само минимални технически и/или функционални характеристики на предвидените за закупуване активи/услуги, без да указва марки, модели и други конкретни технически спецификации, които насочват към определени производители, марки и модели. Заложените разходи следва да съответстват на представените пазарни цени, като е допустимо увеличение до 10 % от стойността на представената оферта и/или извлечение от каталог на производител/доставчик и/или проучване в интернет.

2/. Да бъдат извършени след датата на подаване на проектното предложение и до изтичане на крайния срок, определен за представяне на финалния отчет за изпълнение на дейностите по проекта.

Изключение се допуска за разходите за консултантски услуги за разработване на технически задания, свързани с изграждането и/или надграждането на информационни системи и софтуерни компоненти, в т.ч. регистри, интернет страници, вътрешни информационни системи, потребителски интерфейси към съществуващи системи, системи за предоставяне на електронни административни услуги и за електронен документооборот съгласно изискванията на **Наредбата за общите изисквания към информационните системи, регистрите и електронните административни услуги**, които трябва да бъдат извършени преди подаване на проектното предложение.

Разходооправдателните документи, свързани с изпълнението на допустимите по проекта дейности, следва да бъдат издадени в периода на допустимост на разходите – след датата на подаване на проектното предложение и до изтичане на крайния срок, определен за предаване на междинния/финалния отчет.

3/. Да са в съответствие с категориите разходи, включени в административния договор за предоставяне на безвъзмездна финансова помощ.

4/. За разходите да е налична адекватна одитна следа в съответствие с чл. 57, ал. 1, т. 6 от ЗУСЕСИФ, включително да са спазени изискванията за съхраняване на документите по чл. 140 от Регламент (ЕС) № 1303/2013.

5/. Да са действително платени (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта от страна на бенефициента. Разходи, подкрепени с протоколи за прихващане, не се считат за допустими.

6/. Да са отразени в счетоводната документация на бенефициента чрез отделни счетоводни аналитични сметки по проекта или в отделна счетоводна система.

7/. Да могат да се установят и проверят, да бъдат подкрепени от оригинални разходо-оправдателни документи.

8/. Да са за реално доставени/извършени продукти и услуги, въз основа на договори, които са сключени при спазване изискванията на националното и европейското законодателство за възлагане на обществени поръчки.

9/. Да са за дейности, определени и извършени под отговорността на Управляващия орган и съгласно Методологията и критериите за подбор на операции, одобрени от Комитета за наблюдение.

10/. Да не са финансирани по друг проект, програма или друга финансова схема, финансирана от публични средства на националния или европейския бюджети.

**ВАЖНО!:** Оценката на допустимостта на разходите за дълготрайни материални и нематериални активи, посочени в бюджета на проектното предложение (т. 5 от Формуляра за кандидатстване) ще бъде извършвана в съответствие с българското законодателство.

## 14.2. Допустими разходи

Допустимите разходи следва да са извършени законосъобразно и не трябва да противоречат на правилата, описани в Регламент (ЕС) № 1301/2013 на Европейския парламент и Съвета относно Европейския фонд за регионално развитие и специални разпоредби по отношение на целта „Инвестиции за растеж и работни места“, и за отмяна на Регламент (ЕО) № 1080/2006, Регламент (ЕС) № 1303/2013 на Европейския парламент и Съвета за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета, Закона за управление на средствата от Европейските структурни и инвестиционни фондове (ЗУСЕСИФ), както и всички други законови и подзаконови нормативни актове от приложимото право на Европейския съюз и българското законодателство и настоящите Условия за кандидатстване.

**Допустими по настоящата процедура са следните видове разходи:**

1. Разходи за проектиране, софтуерна разработка и поддържане на единна информационна система, която да обхваща всички дейности на Патентно ведомство

2. Разходи за закупуване на хардуерно оборудване, необходимо за поддръжка на единната информационна система

3. Разходи за закупуване на един брой мултифункционален скенер за дигитализиране на архивните единици на Патентно ведомство

4. Разходи за извършване на ограничени строително-монтажни работи (СМР) на помещенията на Централна патентна библиотека и тези за съхраняване на веществените доказателства

5. Разходи за извършване на външна патентна експертиза, свързана с ускоряване разглеждането на заявки за патенти

6. Разходи за доставка и монтаж на оборудване и обзавеждане на Централната патентна библиотека и работните помещения за съхраняване на веществените доказателства, представляващо дълготрайни материали и дълготрайни нематериални активи

7. Разходи за доразработване, модернизиране и поддръжка на съществуващата електронна страница на Патентно ведомство във връзка с улесняване достъпа до информация

8. Разходи за разработване и отпечатване на информационни материали за системата на закрила на обектите на индустриална собственост

9. Разходи за създаване на образователни видеоклипове относно обектите на индустриална собственост

10. Разходи за закупуване на рекламно време и излъчване на образователните клипове по национална медия

11. Разходи за организиране и провеждане на конференции, семинари и кръгли маси за бизнеса и заявители във връзка с индустриалната собственост

12. Разходи за закупуване на 2 леки автомобила и 1 микробус за целите на проверките, извършвани от Патентно ведомство

13. Разходи за изготвяне на анализи и проучвания, които да подпомогнат представителите на бизнеса при заявяването, регистрирането и поддържането на права върху обектите на индустриална собственост:

13.1 Преглед и анализ относно добрите практики в други патентни ведомства

13.2 Проучвания за степен на удовлетвореност на клиентите на Патентно ведомство по различни показатели

13.3 Преглед и анализ на европейското законодателство и правоприлагане в областта на защитата на индустриалната собственост

13.4 Проучване за отношението на потребителите към стоки и продукти, обозначени с търговски марки или географски означения

14. Разходи за консултантски услуги за разработване на документация за предвидените по проекта/ите обществени поръчки и осъществяване на контрол по изпълнението на договорите за възлагане на обществени поръчки

**ВАЖНО!:** В горепосочените в т. 14 разходи се включват и разходи за консултантски услуги за разработване на технически задания, свързани с изграждането и/или надграждането на информационни системи и софтуерни компоненти, в т.ч. регистри, интернет страници, вътрешни информационни системи, потребителски интерфейси към съществуващи системи, системи за предоставяне на електронни административни услуги и за електронен документооборот съгласно изискванията на Наредбата за общите изисквания към информационните системи, регистрите и електронните административни услуги, които са направени преди сключване на административния договор за безвъзмездна финансова помощ.

15. Разходи за организация и управление на проекта/ите - до 10% от общите допустими разходи по всеки проект:

- Разходи за възнаграждения на лица, пряко ангажирани с дейности по изпълнението и/или управлението на проекта, включително задължителните социални и здравни осигурителни вноски за сметка на осигурителя, съгласно националното законодателство

16. Разходи за командировки (пътни, дневни и квартирни пари и разходи за медицинска застраховка за времето на командировката за чужбина) в страната и чужбина, свързани с изпълнението на проекта, в съответствие с Наредбата за командировките в страната и с Наредбата за служебни командировки и специализации в чужбина

17. Разходи за одит на проекта/ите – до 10 000 лв. на проект

18. Разходи за информация и комуникация на проекта/ите – до 1% от общите допустими разходи по всеки един проект

## 14.3. Недопустими разходи

Независимо от гореизброените условия за допустимост на разходите, за недопустими ще се считат всички разходи, които са в противоречие с правилата за Структурните фондове на ЕС (Регламент (ЕС) № 1301/2013 на Европейския парламент и на Съвета относно Европейския фонд за регионално развитие и специални разпоредби по отношение на целта „Инвестиции за растеж и работни места“, Регламент (ЕС) № 1303/2013 на Съвета относно определянето на общи разпоредби за Европейския регионален фонд, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и Регламент за изпълнение (ЕС) 2015/207 на Комисията за определяне на подробни правила за прилагането на Регламент (ЕС) № 1303/2013 на Европейския парламент и на Съвета, Регламент (ЕС, Евратом) № 966/2012 на Европейския парламент и на Съвета от 25 октомври 2012, относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета), ПОСТАНОВЛЕНИЕ № 189 на МС от 28.07.2016 г. за определяне на национални правила за допустимост на разходите по програмите, съфинансирани от Европейските структурни и инвестиционни фондове, за програмен период 2014-2020 г., Закон за управление на средствата от Европейските структурни и инвестиционни фондове.

**Специфични недопустими разходи:**

В допълнение към общите недопустими разходи съгласно приложимото законодателство, по настоящата процедура чрез директно предоставяне на безвъзмездна помощ за недопустими се считат и следните видове разходи:

* разходи за дълготрайни активи втора употреба и за дълготрайни активи, които не са заведени за първи път от получателя на помощта (закупени от първи доставчик или производител);
* принос в натура;
* разходи за възстановим ДДС;
* разходи за покриване на възможни бъдещи загуби или дългове;
* глоби, имуществени санкции и разходи по правни спорове;
* загуби от обмяна на валута;
* всички разходи, които не попадат в обхвата на допустимите дейности по настоящата процедура, вкл. разходи за дейности, които не са описани във Формуляра за кандидатстване или за които от представеното описание не може да се прецени за коя дейност се отнасят и дали тя е допустима;
* разходи, които са финансирани с публични средства от други публични източници;

Управляващият орган може да нанесе корекции както във Формуляра за кандидатстване, така и в бюджета на проекта (т. 5 от Формуляра за кандидатстване) във връзка с установени в процеса на оценката недопустими дейности и разходи и/или на кандидата се предоставят указания и срок за отстраняване на установените нередовности, непълноти и/или несъответствия.

## 15. Допустими целеви групи (ако е приложимо):

## Основна целева група за изпълнението на СРП е българският бизнес, в т.ч. микро, малки, средни и големи предприятия (според статистиката на уеб сайта на ведомството, той се посещава годишно от близо 70000 потребители, 70% от които са предприятия):

## - Микро, малки, средни и големи предприятия, преки ползватели на новите услуги, внедрени в дейността на Патентно ведомство (според статистиката на уеб сайта на ведомството, той се посещава годишно от близо 70000 потребители, 70% от които са предприятия)

## - Физически лица, заявители и ползватели на услугите, предоставяни от Патентно ведомство, в това число представители по индустриална собственост (останалите 30%)

## Освен българският бизнес, целева група са и:

## - Организации, занимаващи с научно-изследователска и изобретателска дейност – 20 бр.

## - Международни организации, работещи в областта на индустриалната собственост – 3 бр.

## 

## 16. Приложим режим на минимални/държавни помощи (ако е приложимо):

## Неприложимо.

## Съгласно чл. 107, § 1 от ДФЕС „всяка помощ, предоставена от държава-членка или чрез ресурси на държава-членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите-членки, е несъвместима с вътрешния пазар“.

## Според постоянната съдебна практика на Съда на ЕС „Предприятие“ се определя като субект, предоставящ стоки и услуги на пазара, независимо от правния си статут и начина на финансиране.

## Патентно ведомство на Република България не действа в качеството си на предприятие по смисъла на чл.107, § 1 от Договора за функциониране на ЕС (ДФЕС), тъй като осъществява функции, присъщи на държавата и не представлява предприятие, извършващо икономическа дейност.

## Поради тази причина, при предоставянето на финансовите средства и извършването на оценката на държавната помощ не са налице елементите „икономическо предимство” и „въздействие върху конкуренцията и търговията“, тъй като Патентно ведомство не осъществява дейност на пазар, на който се осъществява търговия между държави-членки.

„Закон за патентите и регистрацията на полезните модели (загл. Изм. - дв, бр. 64 от 2006 г., в сила от 09.11.2006 г.) определя Патентно ведомство като национален държавен орган за правна закрила на обектите на индустриална собственост със седалище в София. Патентното ведомство извършва експертиза и взема решения по закрилата на обектите на индустриална собственост. Във връзка с реализиране на дейностите по настоящата процедура Патентно ведомство е държавен орган и не действа в качеството си на предприятие по смисъла на чл.107, § 1 от ДФЕС, тъй като осъществяването на функциите по провеждане на държавната политика в областта на индустриална собственост, не е свързано с предоставянето на стоки и услуги, които да поставят в по-благоприятно положение определени предприятия, производството или търговията на определени стоки.

Допустимите дейности за финансиране по настоящата процедура попадат в компетенциите на Патентно ведомство, която осъществява функции, присъщи на държавата и не представлява предприятие, извършващо икономическа дейност.

В тази връзка, не съществува възможност, вкл. хипотетична, посочените дейности/услуги да могат да бъдат извършвани от други предприятия (национални или от други държави-членки), и в този смисъл не е засегната търговията между държавите-членки на ЕС, т.е. предоставяната помощ не уврежда и не заплашва да увреди конкуренцията и търговията на Общия пазар.

Допълнително, по процедурата е предвидено разходването на публичния ресурс към други лица при осъществяването на дейностите по проекта да се извършва по реда на Закона за обществените поръчки /ЗОП/, тъй като Патентно ведомство е с качество на възложител съгласно ЗОП (със статут на публичен възложител) и по този начин дейностите по проекта ще бъдат възложени посредством процедури по ЗОП.

Предвид това, подпомагането по процедурата не следва да се разглежда като попадащо в обхвата на чл. 107 § 1 от Договора за функциониране на Европейския съюз и не представлява държавна помощ.

## 17. Хоризонтални политики:

По настоящата процедура следва да е налице съответствие на проектното предложение и принос към приложимите за проекта принципи на хоризонталните политики на ЕС:

- Насърчаване на равенството между мъжете и жените и на недискриминацията – проектът насърчава равните възможности за всички, независимо от пол и етническа принадлежност, религия или вероизповедание, включително възможностите за достъп за хора с увреждания чрез интегрирането на принципа на недискриминация. Европейският съюз насърчава равнопоставеността както между мъжете и жените, така и между представителите на различните малцинствени групи и се стреми да отстрани всички дейности, водещи до неравнопоставеност.

- Устойчиво развитие – проектът допринася за опазване на околната среда, повишаване на ресурсната ефективност и смекчаване на последиците от изменение на климата и приспособяване към тях, опазване на биологичното разнообразие, устойчивостта на природни бедствия, както и превенцията и управлението на риска.

В т. 11 „Допълнителна информация, необходима за оценка на проектното предложение“ от Формуляра за кандидатстване кандидатът следва да представи информация за съответствието на проектното предложение с приложимите за проекта принципи. Прилагането на заложените в проекта принципи ще се проследява на етап изпълнение на проектното предложение.

## 18. Минимален и максимален срок за изпълнение на проекта (ако е приложимо):

Продължителността на изпълнение на проекта не следва да надвишава **40 (четиридесет) месеца**, считано от датата на влизане в сила на административния договор за директно предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо

## 21. Ред за оценяване на проектните предложения:

Оценката на проектните предложения по настоящата процедурата чрез директно предоставяне на конкретен бенефициент се извършва от Оценителна комисия, определена със заповед на Ръководителя на Управляващия орган. Всяко проектно предложение се оценява за съответствие с предварително одобрените от Комитета за наблюдение Критерии и методика за оценка по процедурата, посочени в т. 22 „Критерии и методика за оценка на проектните предложения“ от настоящите условия и **Приложение Д** към Условията за кандидатстване. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на проектното предложение.

В случай на установени по време на оценката нередовности, непълноти и/или несъответствия на документите за кандидатстване, Управляващият орган изпраща на конкретния бенефициент уведомление за установените нередовности, непълноти и/или несъответствия и определя разумен срок за тяхното отстраняване, който не може да бъде по-кратък от една седмица, като денят на получаване на уведомлението не се брои. В уведомлението, което се изпраща на конкретния бенефициент, задължително се съдържа информация, че неотстраняването на установените нередовности може да доведе до прекратяване на производството по отношение на конкретния бенефициент. Срокът за оценка на проектното предложение спира да тече до датата на отстраняването им.

Искането за предоставяне на информация/документи се изпраща чрез Модула за електронни услуги на ИСУН 2020, за което конкретният бенефициент получава съобщение на електронния адрес, посочен при регистрацията на потребителя, подал проектното предложение. Предвид това, промени в профила на кандидата в ИСУН 2020 са невъзможни. В случай че конкретният бенефициент не отстрани в срок нередовност, непълнота и/или несъответствие с изискванията, производството по процедурата може да бъде прекратено.

Подробно описание на техническия процес, свързан с електронното кандидатстване и представянето на допълнителна информация/документи, е посочено в Ръководството за потребителя за модул „Е-кандидатстване“ в ИСУН 2020 (**Приложение А** към Условията за кандидатстване).

## 22. Критерии и методика за оценка на проектните предложения:

Оценката по настоящата процедура се извършва въз основа на критерии, одобрени от Комитета за наблюдение на ОП „Иновации и конкурентоспособност“ 2014-2020 (КН на ОПИК), подробно описани в **Приложение Д** към Условията за кандидатстване. Методиката и критериите не подлежат на изменение по време на провеждането на оценката. При извършването на оценката се проверява дали проектното предложение отговаря на всички критерии, като за всеки критерий се поставя оценката „ДА“, „НЕ“ или „Н/П“ (неприложимо).

|  |  |  |  |
| --- | --- | --- | --- |
| **Критерии за техническа и финансова оценка** | **ДА** | **НЕ** | **Н/П** |

|  |  |  |  |
| --- | --- | --- | --- |
| **I. Цел на проекта, описание на дейностите и организация на изпълнението** | | | |
| 1. Проектното предложение допринася за постигане на специфичната цел на инвестиционния приоритет и целта на настоящата процедура. |  |  |  |
| 2. Проектното предложение е в съответствие с приложимите хоризонтални политики на ЕС. |  |  |  |
| 3. Проектното предложение демонстрира ясна връзка между цели, дейности и резултати. |  |  |  |
| **II. Ефективност на дейностите** | | | |
| 1. Всички дейности по проекта са ясно и последователно описани, като са посочени причините за избора на всяка една дейност и нейният принос за постигане на очакваните резултати. |  |  |  |
| 2. Планът за изпълнение на дейностите е реалистично планиран и осъществим, като е съобразен с плана за външно възлагане. |  |  |  |
| 3. Планът за външно възлагане е в съответствие с предвидените дейности, като кандидатът е предвидил механизми, позволяващи мониторинг и текущ контрол на изпълнението на предвидените поръчки и своевременното предприемане на корективни мерки. |  |  |  |
| 4. В проектното предложение са описани начините, чрез които се планира да бъде осигурена устойчивостта на резултатите и ефекта от изпълнението на проекта. |  |  |  |
| 5. Конкретният бенефициент е предложил екип с подходяща квалификация и опит за изпълнението на дейностите по проекта. Предложено е ясно разделение на отговорностите и функциите между отделните членове на екипа. |  |  |  |
| **III. Бюджет и ефективност на разходите** | | | |
| 1. Кандидатът не е получил финансиране от източник с публичен характер (друг проект/програма/бюджетна линия или друга финансова схема с източник националния бюджет, бюджета на ЕС или друга донорска програма) за същите разходи, за финансирането на които кандидатства по настоящата процедура. |  |  |  |
| 2. Всички разходи, включени в бюджета на проектното предложение съответстват изцяло на дейностите, предвидени за изпълнение. |  |  |  |
| 3. Съотношението между предвидените разходи и планираните резултати е оптимално, като е съобразено с реалните пазарни цени, съгласно Условията за кандидатстване. |  |  |  |
| 4. Размерът на исканата безвъзмездна финансова помощ е в съответствие с максималния размер, указан в Условията за кандидатстване. |  |  |  |
| 5. Общата стойност на разходите за организация и управление на проекта не надхвърля 10 % от стойността на общите допустими разходи по проекта. |  |  |  |
| 6. Кандидатът е предвидил разходи за извършване на независим одит на проекта, като общата стойност на разходите за одит не надхвърля 10 000 лв. |  |  |  |
| 7. Предвидени са разходи за информация и комуникация, в съответствие с изискванията на Регламент (ЕС) № 1303/2013, Приложение XII „Информация и комуникация относно подкрепата от фондовете“. |  |  |  |
| 8. Общата стойност на разходите за информация и комуникация не надхвърля 1% от стойността на общата стойност на допустимите разходи по проекта. |  |  |  |

**ВАЖНО!:** По време на оценката, предложените индикативни цени за активи/услуги ще подлежат на проверка от страна на Оценителната комисия по отношение на реалистичност спрямо документите, представени съгласно посоченото в букви д/ и е/ от т. 24 от настоящите Условия за кандидатстване. В случай че по време на оценката се установи наличие на недопустими или необосновани разходи, Оценителната комисия служебно премахва/коригира съответните разходи от бюджета на проекта/или на кандидата се предоставят указания и срок за отстраняване на установените нередовности, непълноти и/или несъответствия.

След оценката на проектното предложение, при положително становище, решението на Ръководителя на УО да предостави безвъзмездна финансова помощ се обективира в административен договор за директно предоставяне на безвъзмездна финансова помощ на конкретния бенефициент.

## 23. Начин на подаване на проектните предложения:

Подаването на проектните предложения по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез **Информационната система за управление и наблюдение на Структурните инструменти на ЕС в България** (ИСУН 2020) единствено с използването на **Квалифициран електронен подпис** (КЕП), чрез модула „Е-кандидатстване“ на следния интернет адрес: **https://eumis2020.government.bg.**

Подготовката и подаването на проектното предложение в ИСУН 2020 се извършва по следния начин: Кандидатът влиза в ИСУН 2020, след регистрация чрез имейл и парола, избира настоящата процедура чрез директно предоставяне от „Отворени процедури“ и създава ново проектно предложение.

Проектното предложение по настоящата процедура се изготвя от кандидата, съгласно инструкциите на УО дадени в Указанията за електронно кандидатстване (**Приложение А)**.

**Изискващите се съгласно т. 24 от Условията за кандидатстване придружителни документи** към Формуляра за кандидатстване също **се подават изцяло електронно**. Посочените документи се описват в т. 12 „Прикачени електронно подписани документи“ от Формуляра преди подаването му. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО!:** Проектното предложение се подава електронно чрез ИСУН 2020, като се подписва с валиден КЕП от законния представител на кандидата или надлежно оправомощено за целите на подаване на проектното предложение лице. При оправомощаване следва да се приложи документ за оправомощаване, подписан с КЕП от законния представител на кандидата. От текста на документа следва да става ясно, че законният представител оправомощава съответното лице да подаде проектното предложение и да подпише с КЕП документите, за които не е изрично отбелязано в т. 24 „Списък на документите, които се подават на етап кандидатстване“ от Условията, че не могат да се подписват от оправомощени лица, тъй като с тях се декларират данни, за които се носи наказателна отговорност в лично качество.

Препоръчително е проектното предложение да се подава винаги от профила на кандидата, а не от друг профил, тъй като впоследствие именно този профил ще бъде използван за комуникация с Управляващия орган и за отстраняване на установените нередовности по време на оценката на проектното предложение. По време на оценката комуникацията с кандидата и отстраняването на нередовностите по подаденото проектно предложение ще се извършват електронно чрез профила на кандидата в ИСУН 2020, от който е подаден проектът и промени на посочения профил (вкл. промяна на имейл адреса, асоцииран към съответния профил) **са недопустими.**

При съставянето на т. 5 „Бюджет“ от Формуляра за кандидатстване следва да се има предвид, че той ще бъде разходван като се спазват правилата на приложимото национално законодателство, и по-конкретно – Закона за обществените поръчки и актовете по неговото прилагане. Кандидатът следва да съобрази, че съгласно посоченото национално законодателство, редът за провеждане на процедурите за определяне на изпълнител/и се определя въз основа на стойността и предмета на услугата или доставката, независимо в кой раздел или перо на бюджета са предвидени съответните разходи. Не се допуска разделяне на предмета на услугата или доставката с цел заобикаляне прилагането на посочените нормативни актове.

**ВАЖНО!:** При избора на изпълнител/и на дейностите по проекта, в случай че е приложимо, конкретният бенефициент, следва да предвиди при възлагането на обществени поръчки прилагането на мерки за опазване на околната среда съгласно приложимите разпоредби на ЗОП и актовете по прилагането му и в съответствие с чл. 47, ал. 1 и чл. 63, ал. 1, т. 6 от ЗОП.

**ВАЖНО!:** При избора на изпълнител/и на дейностите по проекта, касаещи изграждането и/или надграждането на информационни системи и софтуерни компоненти, в т.ч. регистри, интернет страници, вътрешни информационни системи, потребителски интерфейси към съществуващи системи, системи за предоставяне на електронни административни услуги и за електронен документооборот, конкретният бенефициент следва да предвиди при възлагането на обществени поръчки осигуряването на съответствие на предвидените технически задания и спецификации с изискванията на чл. 38 от **Наредбата за спазване на общите изисквания към информационните системи, регистрите и електронните административни услуги**.

## 24. Списък на документите, които се подават на етап кандидатстване:

Кандидатът по настоящата процедура чрез директно предоставяне следва да представи следните документи п

о изцяло електронен път чрез ИСУН 2020 с помощта на КЕП:

**а/** Декларация, че кандидатът е запознат с условията за кандидатстване и условията за изпълнение – попълнена по образец **(Приложение Б)** към Условията за кандидатстване **– подписана с КЕП от законния представител на кандидата и прикачена в ИСУН 2020.**

**б/** Декларация относно статута по ЗДДС – попълнена по образец **(Приложение В)** към Условията за кандидатстване – **подписана с КЕП от законния представител на кандидата и прикачена в ИСУН 2020.**

**в/** Документ за оправомощаване на лицето, което подписва с КЕП от името на кандидата документите за кандидатстване по проектното предложение в ИСУН 2020 (в случай, че е приложимо) и/или подписва последваща кореспонденция между УО и кандидата - **подписано с КЕП** **от законния представител на кандидата и прикачено в ИСУН 2020.**

**г/** Декларация за съгласие данните от статистическите изследвания необходими за кандидатстване, оценка на проектното предложение, мониторинг, измерване и отчитане на резултатите от изпълнението и контрола по изпълнението на ОПИК за периода до приключване на програмата да бъдат предоставяни от Националния статистически институт - попълнена по образец **(Приложение Г)** към Условията за кандидатстване - **– подписана с КЕП от законния представител на кандидата и прикачена в ИСУН 2020.**

**ВАЖНО!:** Законният представител/и на кандидата няма/т право да оправомощава/т други лица да подписват декларациите/документите по букви а/, б/, в/, и г/, тъй като с тях се декларират данни, които декларатора декларира в лично качество или съответно данни за представляваното от него юридическо лице, като за верността им се носи наказателна отговорност, която също е лична.

**д/** Техническа спецификация на предвидените за закупуване активи, попълнена по образец (**Приложение Е**).

**е/** Оферта и/или извлечение от каталог на производител/ доставчик и/или проучване в интернет за активи/услуги – с предложена цена от производителя/доставчика.

**ВАЖНО!:** Документите по буква **е/** трябва да съдържат информация за: наименование на оферента; технически и/или функционални характеристики на актива/услугата, съответстващи на посочените в **Приложение Е** минимални технически и/или функционални характеристики, цена и вид на валутата.

В случай, че кандидатът представя оферта, от нея следва да е видно лицето, което я е издало от името на оферента, като напр. подпис, електронен подпис или разпечатка на електронно съобщение, с което е получена.

В случай, че кандидатът представя проучвания в интернет, следва да приложи разпечатка на съответната интернет страница на производителя/доставчика и да я прикачи в ИСУН 2020.

**ж/** Средносрочна рамкова програма за подкрепа на дейности по ОПИК 2014-2020, (**Приложение Ж**)**.**

**з/** Писмо/Становище от Държавната агенция „Електронно управление“ за утвърждаване на проектното предложение по реда на Наредбата за общите изисквания към информационните системи, регистрите и електронните административни услуги, приета с ПМС № 3/09.01.2017 г., в сила от 01.03.2017 г.

**ВАЖНО!:** Кандидатът следва да се увери, че всички документи са представени в изискуемата форма. Електронни документи, изискани в оригинал (всички декларации и документът за оправомощаване) са попълнени по образец и са подписани с КЕП съгласно изискванията на настоящите Условия за кандидатстване. Електронни копия на документи, приложени към формуляра за кандидатстване не се подписват с КЕП, като достоверността им се удостоверява единствено чрез подписването на формуляра за кандидатстване посредством ИСУН.

В случай, че при оценката на проектното предложение бъде установена липса на документи и/или друга нередовност, Оценителната комисия ще изпрати до кандидата уведомление за установените нередовности. Уведомлението за установени нередовности се изпраща през ИСУН 2020 чрез електронния профил на кандидата, като кандидатът ще бъде известяван за посоченото чрез електронния адрес, асоцииран към неговия профил. Кандидатът следва да представи липсващите документи[[2]](#footnote-2)/отстрани нередовностите в определения за целта срок, който не може да бъде по-кратък от една седмица. Срокът започва да тече на следващия ден от датата на изпращане на електронното уведомление в ИСУН. Неотстраняването в срок на установените нередовности може да доведе до прекратяване на производството по отношение на конкретния бенефициент.

## 25. Краен срок за подаване на проектните предложения:

Ще се прилага процедура чрез директно предоставяне на безвъзмездна финансова помощ на конкретен бенефициент с **краен срок** **за подаване на проектните предложения: 17:30 часа на 31.08.2017 г.**

## 26. Адрес за подаване на проектните предложения:

Проектното предложение по настоящата процедура се подава изцяло по електронен път чрез ИСУН 2020 на следния интернет адрес: <https://eumis2020.government.bg>.

## 27. Допълнителна информация

**Решение за предоставяне на безвъзмездна финансова помощ и сключване на административен договор:**

В едноседмичен срок от приключване на оценяването Ръководителят на управляващия орган (РУО) взема решение за предоставянето на безвъзмездна финансова помощ за одобреното проектно предложение. Решението на РУО се обективира в административен договор за предоставяне на безвъзмездна финансова помощ на конкретния бенефициент.

Решение за прекратяване на процедурата чрез директно предоставяне може да се вземе при следните случаи:

* Когато няма постъпили проектни предложения, в случай че е определен краен срок за подаване или когато всички подадени проектни предложения са оттеглени;
* При спиране на финансирането по съответната програма или по част от нея;
* В случай, че конкретният бенефициент не отстрани в срок нередовност, непълнота и/или несъответствие с изискванията.

При наличие на положителен резултат от оценяването, в писменото уведомление към конкретния бенефициент Управляващият орган го информира за необходимостта от представяне на следните документи:

1. Нотариално заверено пълномощно, в случаите, когато административният договор за безвъзмездна финансова помощ ще бъде подписан от лице, различно от законния/ите представител/и на кандидата, съгласно Удостоверението за актуално състояние – **оригинал или нотариално заверено копие**.
2. Заявление за профил за достъп на ръководител на бенефициента до ИСУН 2020 (**Приложение М1** към Условията за изпълнение) и/или Заявление за профил за достъп на оправомощени от бенефициента лица до ИСУН 2020 (**Приложение М2** към Условията за изпълнение) – подписано от законния/те представител/и на кандидата.
3. Декларация за нередности (**Приложение К** към Условията за изпълнение)

**Уведомяването на конкретния бенефициент за сключване на административния договор за директно предоставяне на безвъзмездна финансова помощ се извършва писмено.**

## 28. Приложения към Условията за кандидатстване за кандидатстване:

Ръководство за потребителя за модул „Е-кандидатстване“ – **Приложение А**

Декларация, че кандидатът е запознат с условията за кандидатстване и условията за изпълнение – **Приложение Б**

Декларация относно статута по ЗДДС – **Приложение В**

Декларация за съгласие данните от статистическите изследвания да бъдат предоставяни от НСИ – **Приложение Г**

Критерии и методика за оценка – **Приложение Д**

Техническа спецификация на предвидените за закупуване по проекта активи/услуги – **Приложение Е**

Образец на средносрочна рамкова програма за подкрепа на дейности по ОПИК 2014-2020 **– Приложение Ж**

Указание на министъра на финансите относно третиране на данък върху добавената стойност като допустим разход при изпълнение на проекти по Оперативните програми за финансовата рамка 2014 – 2020 г – **Приложение З**

1. За целите на настоящата процедура ограничени строително-монтажни работи (СМР) означава извършване на ремонтни и/или освежителни дейности по работните помещения, което изключва извършването на цялостно изграждане на нови помещения или сгради, извършване на преустройство или конструктивни изменения [↑](#footnote-ref-1)
2. Повторно изискани декларации и/или документ за оправомощаване се подписват с КЕП съгласно настоящите Условия за кандидатстване. Повторно изискани копия на документи, приложени към формуляра за кандидатстване както и представянето на разяснения от кандидата, не се подписват с КЕП, като достоверността им се удостоверява единствено чрез подписване на електронния отговор на кандидата от законният представител/и на кандидата или оправомощено от него лице/а, както и документа за оправомощаване. [↑](#footnote-ref-2)